L-UE tiddefendi d-drittijiet tal-bniedem Din is-sena niċċelebraw l-10 anniversarju tal-Karta tad-Drittijiet Fundamentali u t-30 anniversarju tal-Konvenzjoni tan-NU dwar id-Drittijiet tat-Tfal. Madankollu, dawn id-drittijiet għadhom qed jiġu kkontestati madwar id-dinja. B'mod partikolari, it-tfal u ż-żgħażagħ għadhom qed ikunu l-vittmi ewlenin ta' ksur tad-drittijiet tal-bniedem. Qed jiġu sfurzati jfittxu rifuġju, jiġu reklutati bħala suldati, jiġu sfurzati jaħdmu jew jittieħdu minn familthom kontra r-rieda tagħhom. F'ħafna postijiet fid-dinja, iċ-ċittadini qed jimmobilizzaw ruħhom favur id-drittijiet tal-bniedem. Id-difensuri tad-drittijiet tal-bniedem qed jinżlu fit-toroq biex jitolbu rispett għad-drittijiet tagħhom: ċivili, politiċi, ekonomiċi, soċjali u kulturali. Iż-żgħażagħ b'mod partikolari qed ikunu dejjem aktar attivi biex jiddefendu d-drittijiet tagħhom u l-futur tagħhom. F'dan l-ambjent globali li qed jinbidel, l-Unjoni Ewropea għadha l-akbar sostenitur tas-sistema multilaterali. Hija l-pilastru tal-promozzjoni u l-protezzjoni tad-drittijiet tal-bniedem. L-Unjoni Ewropea ser issaħħaħ l-impenn fit-tul tagħha, b'enfasi fuq kwistjonijiet ġodda bħall-intelliġenza artifiċjali jew it-tibdil fil-klima. L-UE tafferma mill-ġdid l-impenn qawwi tagħha biex in-nisa u l-bniet kollha jgawdu id-drittijiet tal-bniedem b'mod sħiħ. L-involviment aktar qawwi tal-Unjoni Ewropea bħala attur globali rriżulta f'kisbiet importanti fil-Kunsill tad-Drittijiet tal-Bniedem u fl-Assemblea Ġenerali tan-NU fl-2019. B'mod partikolari, l-Unjoni Ewropea kkontribwiet biex isir progress fid-Drittijiet tat-Tfal u l-Libertà ta' Reliġjon jew ta' Twemmin. Dan ħoloq kunsens dwar sitwazzjonijiet problematiċi li jinvolvu d-drittijiet tal-bniedem fir-RDPK, fil-Myanmar u fis-Sirja. L-Unjoni Ewropea kompliet tissieħeb mas-soċjetà ċivili, id-difensuri tad-drittijiet tal-bniedem, id-dinja akkademika, is-settur privat u ħafna oħrajn biex timxi 'l quddiem fuq l-aġenda tad-drittijiet tal-bniedem. Il-Forum bejn l-UE u l-NGOs, li sar fi Brussell fit-3 u l-4 ta' Diċembru, bil-parteċipazzjoni ta' madwar 200 attivist tas-soċjetà ċivili u difensur tad-drittijiet tal-bniedem, esplora r-rwol tal-Unjoni Ewropea fl-avvanz ta' futur ambjentali ġust u ta rakkomandazzjonijiet dwar azzjonijiet immirati possibbli. Il-ġestjoni tal-art u tar-riżorsi naturali hija waħda mill-aktar sfidi kritiċi li d-dinja qed tiffaċċa llum. L-Unjoni Ewropea tirrikonoxxi l-importanza tal-ħidma tad-difensuri tad-drittijiet tal-bniedem li spiss ikollhom jiffaċċaw tbatija kbira u jħallsu prezz personali kbir. L-Unjoni Ewropea tappella lis-sħab kollha biex jippermettu lid-difensuri tad-drittijiet tal-bniedem jaħdmu f'ambjent sikur u abilitanti, mingħajr xkiel u nuqqas ta' sigurtà. L-Unjoni Ewropea ser tkompli tipproteġi, tippromwovi u tissodisfa d-drittijiet tal-bniedem flimkien mal-pajjiżi, l-organizzazzjonijiet u l-individwi kollha involuti fl-għoti ta' risponsi effettivi u innovattivi għal sfidi eżistenti u ġodda. Ksibna ħafna iżda jeħtieġ li jsir aktar.